Source: http://tuuleliit.ee/sonajalgade-firma-sai-ringkonnakohtus-tootsi-tuulepargi-asjas-osalise-voidu/
Timestamp: 2018-10-16 16:08:28+00:00
Document Index: 1908742

Matched Legal Cases: ['kohus ', 'kohus ', 'kohus ', 'Kohus ', 'kohus ', 'kohus ', 'Kohus ', 'kohus ', 'Kohus ']

Sõnajalgade firma sai ringkonnakohtus Tootsi tuulepargi asjas osalise võidu | Tuuletehnoloogia Liit
Sõnajalgade firma sai ringkonnakohtus Tootsi tuulepargi asjas osalise võidu
Tallinna ringkonnakohus tühistas kolmapäeval Vändra vallavalitsuse korraldused, millega keelduti Tootsi tuulepargile ehituslubade väljastamisest vendade Sõnajalgade firmale AS Eesti Elekter ja AS Raisner.
Ringkonnakohus rahuldas AS Raisner ja Hans Teivi ning AS Eesti Elekter apellatsioonkaebused osaliselt, ütles kohtu pressiesindaja Anneli Vilu ERR-ile.
Ringkonnakohus tühistas Tallinna halduskohtu 5. juuli otsuse ning tegi asjas uue otsuse, millega tühistas Vändra vallavalitsuse 2016. aasta 22. novembri korraldused.
Kohus kohustas Põhja-Pärnumaa valda vaatama AS-i Raisner ja Hans Teivi ning AS-i Eesti Elekter ehitusloataotlused uuesti läbi.
Halduskohus andis suvel õiguse Vändra vallavalitsusele, kuid ringkonnakohus leidis, et kaalutulusõiguse teostamata jätmine on oluline menetlusviga.
Kohus leidis, et kinnisasjale konkreetse ehitise püstitamiseks kehtestatud nõuded ei saa sõltuda ehitusloa taotleja isikust või püstitavate ehitiste omanikust – seda eriti olukorras, kui riigifirma pole maa omanik.
Olukorras, kus pole teada, kes saab asuda ehitusõigust realiseerima, ei ole seega õige väljastada ehitusluba vaid ühele taotlejale, välistades samas teistel võimaluse saada luba oma ehitusprojekti järgi ehitamiseks, märkis kohus.
“Meil on kahtlemata tõsine huvi Tootsi tuulepargi arendamise vastu, kuna tegu on Eestis sisuliselt ainsa tuulepargiga, kus puuduvad tuulikutele ranged kõrguspiirangud ning see on ideaalne Eleon tuulikute referentspargiks. Seda enam olukorras, kus Eesti Energia on avalikult ise tunnistanud sel nädalal, et on aidanud kaasa Aidu tuulepargi ehitamise seiskamisele,” ütles Eesti Elekter AS-i juhatuse liige Andres Sõnajalg.
Ringkonnakohus otsustas, et Eesti Energiale väljastatud ehitusluba on väljastatud õiguspäraselt ja jääb kehtima, ütles Eesti Energia pressiesindaja Kaarel Kuusk.
Kohus leidis, et Vändra vallavalitsus käitus õigesti, et ei kaasanud konkurente Eesti Energia ehituslubade menetlusse.
“Konkurentide, sealhulgas Sõnajalgade huvi Tootsi tuulepargi vastu algas siis, kui neile sai selgeks, et Eesti Energia reaalselt plaanib selle tuulepargi ehitada,” märkis Kuusk.
Kuuse sõnul on mitmed tuuleenergia arendajad Eestis vaidlustanud Tootsi tuulepargi rajamisega seotud kõik otsused (nii Vabariigi valitsuse kui ka RMK omad), Eesti Energia on selle projektiga tegelenud 2010. aastast alates.
“On huvitav, et kui valitsuse korralduse ja maa Eesti Energiale andmine aktsiakapitali sissemaksena sai konkurentidelt kriitikat, siis muuhulgas soovivad hetkel just Sõnajalad Tootsi tuulepargi maa otsustuskorras tasuta neile andmist,” ütles Kuusk.
Ott Sõnajalg	2018-10-04T19:14:50+00:00	oktoober 4th, 2018|